ועדת הכלכלה, כנסת 20, פרוטוקול מספר 166, 2016-02-16 09:30

איתן כבל: בוקר טוב לכולם.

איתן כבל: גברתי מנהלת הוועדה, דובר, רשמת, חבריי וחברותיי חברי הכנסת, אורחים נכבדים, בשבת עסקינן.

איתן כבל: זאת הצעה לסדר היום בנושא: תחבורה ציבורית בשבת בהיקף נרחב נוכח המעבר לשעון חורף וכפייה על נהגים לנסוע בשבת, של חברי חבר הכנסת יואב בן צור.

איתן כבל: בבקשה, יואב.

יואב בן צור: בוקר טוב לכולם, שלום לכל המשתתפים:

יואב בן צור: לוועדי העובדים בחברות השונות, אנשי משרד התחבורה, חבריי חבר הכנסת, אדוני יושב-ראש הוועדה, מנהלת הוועדה.

יואב בן צור: תודה לאדוני על הדיון הזה.

יואב בן צור: בתקנה 386א לתקנות התעבורה כתוב: "לא יינתן רישיון להפעלת קו שירות של אוטובוס ציבורי בימי המנוחה אלא בקו שמשרת נוסעים לבית חולים, שמשרת נוסעים ליישובי ספר, שמשרת נוסעים ליישובים שתושביהם אינם יהודים, והוא חיוני לדעת המפקח על התעבורה מבחינת ביטחון הציבור וחיוני לדעת המפקח על התעבורה מבחינת קיום שירותי תחבורה ציבורית".

יואב בן צור: יש לי פה נתונים של מספר הרישיונות שמותר להם לפעול בימי מנוחה, זאת בהתאם לנימוקים שכתובים בתקנות התעבורה מינואר 2016.

יואב בן צור: צריך לשים לב לסעיף שבו כתוב: "חיוני לקיום קשרי תחבורה ציבורית מצד המקום השני מבחינת היתרים".

יואב בן צור: למה, זאת השאלה המרכזית שלי.

יואב בן צור: מה הדבר החיוני כל כך שקרה שכתוצאה מכך גדל מספר ההיתרים לקיום קשרי תחבורה ציבורית בשבת, אני רוצה להבין.

יואב בן צור: אנחנו לא מבקשים לכפות שום דבר על אף אחד, אנחנו מבקשים לשמור על הסטטוס קוו שהיה קיים כל השנים, לא לפרוץ אותו.

יואב בן צור: אם יש סטטוס קוו שלא נוסעים בשבת, אז לא שעכשיו אם יש שעון חורף ממשיכים לנסוע כי השבת נכנסת מוקדם, ולא אם זה שעון קיץ והשבת יוצאת מאוחר אז מתחילים באותה שעה של שעון החורף, אלא שומרים את השבת ככתבה וכלשונה.

יואב בן צור: אנחנו מודעים, וזה לא מקרה אחד או שניים, שנכפה על הרבה נהגים שעובדים בחברות אוטובוסים כאלו ואחרות או מאיימים עליהם שאם הם לא יעבדו בשבתות הם לא יוכלו להמשיך לעבוד.

יואב בן צור: על שני הדברים האלה אני צריך הסברים שאני מקווה שאקבל אותם.

יואב בן צור: אני יכול לתת לכם נתונים.

איתן כבל: תיכף יציג המ.מ.מ.

יואב בן צור: זה נלקח מהמ.מ.מ.

יואב בן צור: הסעיף הזה שנקרא "חיוני לקיום קשרי תחבורה ציבורית", שהוא סעיף מאוד ערטילאי שקשה מאוד לפרשן אותו, תחתיו אפשר לפתוח את כל מדינת ישראל בשבת.

יואב בן צור: אני מקווה שהוא לא יהיה.

יואב בן צור: אם בשנת 2012 הסתדרנו בלי הסעיף הזה ולא הייתה כל נסיעה בהתאם לנוהל הזה, אז איך פתאום עכשיו נוצרו כל כך הרבה נסיעות שהן במקום השני מבחינת ההיתרים?

יואב בן צור: אני חושב שאולי צריך לתחום את הסעיף הזה, למקד אותו.

יואב בן צור: אני חושב שאפשר לבדוק את הדברים האלה באמצעות שני דברים.

יואב בן צור: אפרופו התאונה שהייתה שלשום, אני חושב שלכל אוטובוס יש טכוגרף, אפשר לבדוק אם האוטובוס נסע בשבת או לא.

יואב בן צור: צריך לתקן את נוהלי משרד התחבורה כך שבמקרה שיש שבת של חורף, שבת של קיץ, שעון קיץ או שעון חורף, או שמתבלבלים לפי מזג האוויר באיזה שעון אנחנו, לגבי השבת לא יתבלבלו.

איתן כבל: תודה, אדוני.

איתן כבל: אנחנו נעבור להצגת העבודה שנעשתה על ידי מרכז המחקר והמידע של הכנסת.

איתן כבל: תציג את הקווים המרכזיים של המחקר.

<אהוד בקר: אני אדבר ישירות על הנושאים שעלו מהמחקר.

<אהוד בקר: יש שני נושאים עיקריים שעולים מהמחקר.

<אהוד בקר: ראשית, נושא הרשימה של הקווים שהם בעלי היתר לפעול בימי מנוחה, שזה גם בשבת, ושנית, ביצענו ניתוח בשני ימי שישי שנבחרו לגבי שעות הגעה בפועל של קווים כדי לראות אם גם קווים שאין להם רישיון מגיעים לפני או אחרי כניסת שבת.

<לאה ורון: אולי תסביר לוועדה מה הכוונה בקווים שיש להם רישיון וקווים שאין להם רישיון.

<אהוד בקר: כפי שאמר חבר הכנסת בן-צור, בתקנות התעבורה יש אפשרות לתת היתר לפעולה בימי מנוחה בהתאם למספר נימוקים, כשהנימוק הראשון הוא קווים ליישובים שאינם יהודיים, הנימוק השני הוא קווים לבתי חולים, והנימוק השלישי הוא קווים שנוסעים ליישובי ספר, שהם חיוניים מבחינת המפקח על התעבורה מבחינת ביטחון הציבור או לקיום שירותי תחבורה ציבורית.

<אהוד בקר: נמסרה לנו רשימה מינואר 2016.

<אהוד בקר: השווינו אותה לרשימות קודמות שהיו ברשותנו או שהגיעו לוועדת הכלכלה.

<אהוד בקר: ראינו שהרשימה מינואר כוללת 387 קווים, כאשר מתוכם 185 הם ליישובים שאינם יהודיים, וכל השאר, שזה 193 היתרים, הם ליישובים יהודיים.

איתן כבל: בהשוואה למה עשיתם את זה?

<אהוד בקר: בהשוואה ל-2012.

<אהוד בקר: ב-2012 היו 162 רישיונות סך הכל, מהם 71 ליישובים שאינם יהודים.

איתן כבל: מה, הוסיפו ישובים?

יואב בן צור: ראית איזו הידרדרות?

איתן כבל: בנו עוד ישובים ערבים?

יואב בן צור: בנו ישובים שהמפקח על התעבורה - -

איתן כבל: מה שחשוב לי כדי שנקבל תמונה יותר טובה, מעבר לישובים ערבים ויהודיים, זה כמה קיבלו היתר מיוחד, כלומר תחת הכותרת של בתי חולים וכו'.

<אהוד בקר: אין לי את הפירוט על 2012 לגבי כמה היתרים נוספים היו.

איתן כבל: אין לך את הפילוח.

<אהוד בקר: יש לי רק פילוח של יהודי ולא יהודי.

יואב בן צור: בלא יהודי אין לנו בעיה.

איתן כבל: מה שחשוב לראות זה כמה בישובים שהם בעלי אפיון יהודי.

איתן כבל: אליהם מכוון חבר הכנסת בן צור.

<אהוד בקר: היה גידול מ-72 קווים ב-2012 ל-185 כיום.

<אהוד בקר: אם אנחנו מסתכלים על הפילוח של הקווים שיש היום, אז כפי שאמר חבר הכנסת, יש 103 שהם חיוניים לקיום קשרי תחבורה ציבורית: 54 בנושא הסטטוס קוו בחיפה, 26 שמשרתים יישובי ספר, 15 שחיוניים לדעת הרשות מבחינת ביטחון הציבור, ו-16 שהם לשירות לבתי חולים.

איתן כבל: מהנתונים שבדקת, איפה הייתה "הפריצה"?

יואב בן צור: הסעיף שאמרנו.

איתן כבל: אני רוצה לרדת לרזולוציות, לעשות עכשיו "זום אין" על המקומות.

איתן כבל: הבנתי את הגידול.

איתן כבל: בואו נראה איפה כדי שיהיה לנו יותר קל לתחום.

<אהוד בקר: מ-92 קווים זה גדל ל-193 קווים בשנים 2012 עד 2016.

נאוה בוקר: כמה זה בישובים ערביים?

יואב בן צור: זה יהודים.

<אהוד בקר: בישובים שאינם יהודים זה גדל מ-72 ל-185.

איתן כבל: אין לך פילוח?

<אהוד בקר: עיקר הפילוח בישובים היהודיים היה בין יוני 2012 לפברואר 2015.

<אהוד בקר: אין לי את הפירוט לסעיפים של 2012, לכן אני לא יכול לפרט.

איתן כבל: זה נתון שיכול לעשות את ההבדל, כי זה נותן לך כלים יותר נכונים כדי להעלות או להתייחס לדברים.

איתן כבל: אני אומר את זה רק כדי לקבל את הנתונים היבשים במובן זה שיכול להיות שזה לא כצעקתה.

יואב בן צור: איך הנתונים האלה - -?

איתן כבל: אם הייתי יודע שיש גידול בעיר מעורבת כמו לוד - -

יואב בן צור: הם היו כותבים שזו עיר מעורבת.

יואב בן צור: הם אמרו במפורש שזה יהודים.

נאוה בוקר: רמלה ולוד נחשבות לערים יהודיות.

נאוה בוקר: לאיפה הכנסתם אותן?

<אהוד בקר: זה לפי הנימוקים של משרד התחבורה, לא בחרנו בהתאם לעיר עצמה.

נאוה בוקר: איך הגדרתם ערים כאלו?

איתן כבל: איפה הכנסתם עיר מעורבת?

<אהוד בקר: אנחנו לא עושים את החלוקה, זאת חלוקה של משרד התחבורה.

<אהוד בקר: הסתמכנו על נתונים שקיבלנו מחברות התחבורה הציבורית.

<אהוד בקר: לגבי שני ימי שישי ספציפיים בחודש נובמבר האחרון - 13 ו-20 - ביקשנו את הקווים שהגיעו אחרי השעה 16:00 ליישובים השונים.

<אהוד בקר: מניתוח רחב של הנתונים האלה, שחשוב להגיד שאלו נתונים שהגיעו מהחברות עצמן, לא ממשרד התחבורה, ואלה נתונים שמדברים על שני תאריכים שזה לא מייצג, היו בשני ימי השישי יחד 352 נסיעות שהגיעו לאחר כניסת השבת, מהן 70 היו בקווים ללא רישיון.

איתן כבל: באיזה אזורים ה-70 האלו?

<אהוד בקר: מרביתן היו של חברת "דן" לתל אביב.

<אהוד בקר: מדובר ב-18 נסיעות סך הכל בשני ימי השישי יחד.

<אהוד בקר: כששוקלים את מספר הנסיעות מול מספר הקווים הכולל, מול הפעילות הרחבה של תחבורה ציבורית, מול אומדן של הנסיעות שמתקיימות ביום שישי, אז 4.9% מהנסיעות הן נסיעות שהגיעו אחרי כניסת שבת, כשמתוכן 3.9% הן של קווים עם רישיון, אחוז אחד מהנסיעות היו בקווים ללא רישיון.

<לאה ורון: רק אחוז אחד מהקווים ללא רישיון הגיע לאחר כניסת השבת?

<אהוד בקר: כן, אחוז אחד מכלל הקווים שפועלים ללא רישיון.

יואב בן צור: יש לך נתון מה יצא לפני צאת שבת?

<אהוד בקר: לא.

<אהוד בקר: הסתכלנו רק על הקווים שהגיעו אחרי כניסת שבת.

איתן כבל: אני מציע שהגורם המוסמך ממשרד התחבורה יציג לנו את המצב, אם יש נתונים שיודעים לאשש את הדברים שאמר כאן חבר הכנסת בן צור.

איתן כבל: אנחנו מדברים על נסיעה לא מאושרת, על נסיעה בקווים לא מאושרים.

איתן כבל: האם אתה יודע לתת נתונים טובים יותר, מדויקים יותר?

איתן כבל: מה המקומות בהם מדובר?

<דרור גנון: כל הנושא של השבת נשמר, אנחנו מקפידים.

<דרור גנון: אנחנו פועלים בהתאם להוראות החוק, לתקנות, לסטטוס קוו.

<דרור גנון: יש הקפדה מלאה.

<דרור גנון: אני תיכף אציין איך אנחנו עושים את זה.

<דרור גנון: במידה ואנחנו מגלים חריגות אנחנו מטפלים במפעילים.

<דרור גנון: אם בסוף זאת חריגה מרישיון הקו, לא חריגה משבת, אנחנו מטפלים בזה במסגרת הכלים שעומדים לרשותנו.

<דרור גנון: אם זה הסכמים - קנסות, אם זה ברמה של חוק, אנחנו מטפלים בזה בסדר דין פלילי.

<דרור גנון: זה ברמת ההבנה איך מטופל הנושא.

<דרור גנון: לגבי העניין של 2012, אני לא יודע איזו רשימה קיימת, אני לא יודע מי הכין את הרשימה.

<דרור גנון: לפי מה שאני מכיר, ואני די מכיר, הרשימה שנשלחה או שקיימת ב-2012 זה לא מה שהיה במערכות של משרד התחבורה באותה שנה.

<דרור גנון: יכול להיות שמישהו הכין רשימה ושלח.

אורי מקלב: אתם התבקשתם להעביר נתונים למרכז המחקר והמידע?

<דרור גנון: לא.

<דרור גנון: אני לא מכיר רשימה של 2012.

יואב בן צור: מרכז המחקר של הכנסת הביא את הרשימה הזאת.

<דרור גנון: אני לא מכיר את הרשימה.

יואב בן צור: הוא לא המציא אותה.

<דרור גנון: אני לא אמרתי שהמציאו רשימה.

איתן כבל: מאיפה קיבלתם את הנתונים של 2012?

<אהוד בקר: הרשימה התפרסמה במסמך של המ.מ.מ ב-2012.

<אהוד בקר: הנתונים עצמם הגיעו ממנהל אגף בכיר תחבורה ציבורית במשרד התחבורה, יהודה אלבז.

איתן כבל: התחלפתם מאז.

איתן כבל: הוא לא העביר לך את כל הנתונים.

<דרור גנון: הרשימה ב-2012 שהועברה, לא הקיפה וכללה את כל מה שפעל והיה מאושר ב-2012.

<דרור גנון: אפשר להראות את זה.

<דרור גנון: אנחנו עוסקים במדע יחסית מדויק, אפשר לשלוף את הנתונים של 2012 בצורה מסודרת.

<דרור גנון: אם אני אתבקש, אני אעביר לכם את הנתונים הקבילים של 2012.

<דרור גנון: אנחנו לא מנהלים את השבת באמצעות רשימות, אנחנו מנהלים את השבת ואת התחבורה הציבורית באמצעות רישיונות להפעלת קווים.

<דרור גנון: הרישיונות האלה נמצאים במערכות אחרות.

<דרור גנון: ב-2012 לא הייתה לנו אפשרות לגזור את הנתונים.

<דרור גנון: כנראה שמי שעשה את הרשימה, לפי הבנתי המהירה, לא כלל את הכל.

<דרור גנון: זה כנראה נשמט.

<דרור גנון: אני מוכן לעשות את העבודה, לבדוק מה היה ב-2012.

<דרור גנון: לפי הידע שיש לי כמנהל אגף, אני אומר לכם שב-2012 היו יותר מ-162 קווים שהורשו לנסוע בשבת.

<דרור גנון: אנחנו נראה את הנתון הזה.

איתן כבל: בוא ניסע ל-2015.

<דרור גנון: ב-2015 הייתה בעיה של כניסת שבת שהייתה לפני הזמן.

<דרור גנון: אם אתם זוכרים, שינו את שעון הקיץ לשעון חורף מבחינת חודשים.

<דרור גנון: היו לנו בעיות עם המפעילים, הם היו עובדים בסדר עבודה שנתי.

<דרור גנון: זה שיבש את הכל.

איתן כבל: זה עניין טכני.

<דרור גנון: נכון, זה עניין טכני, אבל העניין הטכני הזה יצר בעיה.

<דרור גנון: טיפלנו בה כמה שיותר מהר, סידרנו את זה.

<דרור גנון: המערכות הממוחשבות שלנו לא מאפשרות היום להכניס נסיעה שהיא חורגת.

<דרור גנון: אם תקליד במערכת 16:05, זה לא נותן לך אישור.

איתן כבל: אם אני מבין אותך, אתה אומר שאם התבצעה חריגה זה נבע מתנאי הדרך- פקק, תאונה, כל דבר שלא נובע מהחלטה מינהלית לפעול בניגוד לסטטוס קוו או בניגוד לכללים שקיימים.

איתן כבל: זה מה שאדוני מתכוון?

<דרור גנון: נכון.

<דרור גנון: כשהכנסנו את המערכת, גילינו שיש קווים - אתה לא רצית לפלח - של מגזר ערבי שלא היו כלולים ברישום אבל הכנסנו אותם כי הם מתנהלים גם בשבתות.

איתן כבל: לא אמרתי שאני לא רוצה להכניס אותם.

איתן כבל: נהפוך הוא.

<דרור גנון: הכוונה היא להתייחס לחלוקה.

איתן כבל: ההיפך, ביקשתי את החלוקה הכי מדויקת, רק אמרתי שאני מעדיף לא לעסוק בשאלה של המגזר הערבי כי זה לא הסיפור המרכזי שמונח לפתחו של מגיש או יוזם הדיון, חבר הכנסת בן צור.

איתן כבל: אנחנו רוצים להתייחס, למשל, לראש העין, היישוב בו אני גר, כמה פעמים קווים בשנת 2015, אם בכלל, הגיעו ליעדם אחרי כניסת השבת, והאם זה נבע מכשל נקודתי.

<דרור גנון: במהלך השנים שונו מספרי הקווים, הוצאנו קווים לתחרות, עשינו מהפיכה בתחבורה הציבורית.

<דרור גנון: במסגרת אשכולות חדשים שונו מספרי הזיהוי של הקווים.

<דרור גנון: היו קווים שלכאורה מספרם היה מורשה לנסוע בשבת, היו קווים שלא.

<דרור גנון: עשינו התאמות.

<דרור גנון: ב-2015 סידרנו את כל העניינים האלה, סידרנו את כל הנושא של מזהה קווים.

איתן כבל: העניין ברור.

איתן כבל: אני רוצה לשים את הדברים בצורה הכי חדה.

איתן כבל: אני מבקש לקבל ממך תוך 10 ימים רשימה מסודרת של כל הקווים שחרגו השנה מהלו"ז של השבת, מה הסיבות, אם ידועות לכם, לחריגה הזאת, והאם מדובר ברכבים בתוך ישוב או קווים שמגיעים לכל מיני נקודות שהוגדרו כנקודות על פי החלוקה של יש היתר ואין היתר.

איתן כבל: אנחנו רוצים לראות אם יש עלייה במתן ההיתרים למקומות, גם אם הם חיוניים, ומה הסיבות.

יואב בן צור: ולפי איזה סעיף בתוך הסיבות האלו, כי אנחנו רואים שבסעיף של "חיוני לדעת המפקח על התעבורה מבחינת קיום שירותי תחבורה ציבורית" היה את הגידול הכי גדול.

<יובל וורגן: מאוד חשוב לטובת חברי הוועדה להדגיש כמה דברים שלדעתי קצת טושטשו בהצגה של משרד התחבורה.

<יובל וורגן: יש שני נושאים שעסקנו בהם פה: רישיונות וזמני הגעה בפועל.

<יובל וורגן: לגבי הרישיונות, הרשימה מ-2012 היא רשימה פורמאלית שנמסרה כתשובה של משרד התחבורה לכנסת.

<יובל וורגן: אם הרשימה הזאת מוטעית, תשלחו הבהרה שהיא מוטעית.

<יובל וורגן: לגבי זמני הגעה בפועל, חשוב מאוד להדגיש, אדוני היושב-ראש, שמשרד התחבורה מסר לנו וכתב לנו בכתב שאין לו נתונים זמינים על זמני הגעה בפועל.

איתן כבל: גם ל-2015?

<יובל וורגן: עכשיו, היום.

<יובל וורגן: כאשר התבקשנו להכין את המסמך לבקשת חבר הכנסת בן-צור, פנינו לכל המפעילים.

איתן כבל: יש לך תשובה פורמאלית?

<יובל וורגן: כן, הנתונים אינם זמינים.

<דרור גנון: אנחנו נבדוק את זה.

<דרור גנון: רישיון הקו קובע את שעת היציאה של האוטובוס, הוא לא יכול לקבוע את שעת ההגעה של האוטובוס.

<דרור גנון: אנחנו לא יכולים לדעת או לקבוע באופן מדויק, גם זה לא חלק מהרישיון.

<דרור גנון: אני יודע לתת לנוסע מתי הוא יכול לעלות לאוטובוס, אני לא יודע להגיד לו מתי הוא ירד מהאוטובוס.

איתן כבל: איך אתה יודע אם הוא חרג או לא?

<דרור גנון: אנחנו עושים תכנון של זמן הגעה.

<דרור גנון: על סמך התכנון הזה קובעים את השעה.

איתן כבל: יש לך נתונים אם הרכב עם הרישיון או בלי הרישיון הגיע אחרי כניסת השבת או לפני כניסת השבת?

איתן כבל: אני מניח שנהג מחתים סוג מסוים של כרטיס.

יואב בן צור: מה קורה ברכבות?

<דרור גנון: אני לא מתעסק עם רכבות בפועל, אני יכול לדבר רק על תחבורה ציבורית.

אורי מקלב: המשמעות מדבריך היא שאתה לא יודע מתי הזמן המשוער של ההגעה.

<דרור גנון: אני יודע.

אורי מקלב: לוח זמנים בנוי על זמן הגעה משוער.

אורי מקלב: האם יש זמן יציאה של קו שבטוח מגיע אחרי כניסת השבת?

<דרור גנון: התכנון שלנו הוא כזה שהאוטובוסים מגיעים לפני כניסת שבת.

<דרור גנון: אני יכול לבדוק את הנושא הזה באמצעות המערכות הטכנולוגיות שקיימות אצל המפעילים.

<דרור גנון: אני יכול לבקש לדעת איזה קווים סיימו את נסיעתם אחרי כניסת שבת.

<דרור גנון: אני יכול להעביר את הנתון הזה.

<דרור גנון: אנחנו יכולים לבצע אותו.

איתן כבל: אני מבקש ממך רשימה של 2015.

איתן כבל: בוא ניקח את 2015 לפי החלוקה של הקווים שיש להם רישיון לנסיעה בשבת, הקווים שאין להם את הרישיון לנסיעה בשבת, ומועדי ההגעה אל היעד.

איתן כבל: אם השבת נכנסת ב-17:01, תכתוב לי שהקו הגיע ב-17:03, ב-17:04, כדי שנקבל את קנה המידה, כדי שזאת תהיה נקודת המוצא שלנו.

איתן כבל: חשוב לי יותר, אל מול כל אותם קווים לנסיעה בשבת, לראות בצורה מובחנת את כל אותם קווים שאין להם היתר לנסוע בשבת, באיזה שעה הם נכנסו.

איתן כבל: אני רוצה לדעת את הסיבות לחריגה, אם אלו סיבות תלויות או סיבות שראש הרשות ביקש.

<דרור גנון: מה שביקשת זאת עבודה שתיקח המון זמן.

איתן כבל: אמרת שזה במחשב.

<דרור גנון: לשאול את המפעילים ולעבד נתונים מכל המפעילים - -

איתן כבל: יש לך 3 שבועות.

<דרור גנון: זה לא העניין.

<דרור גנון: האם אפשר לקבץ את זה לתקופה של חודש?

<דרור גנון: שנה שלמה זה מורכב מאוד.

איתן כבל: אנחנו רוצים לקבל פעם אחת ולתמיד את ההתייחסות.

איתן כבל: אתה יכול לבקש שאני אתן לך חודש.

<יעקב בבילה: משרד התחבורה נתן לנו הגדרות של זמנים.

<יעקב בבילה: אם קו יוצא ב-16:00, ותחנת הקצה שלו ב-17:00, יש לו מספיק זמן להחנות בחניון ולהגיע הביתה לפני כניסת שבת.

<יעקב בבילה: מקפידים מאוד על הנושא הזה.

<יעקב בבילה: אם לא, קונסים אותנו.

<יעקב בבילה: לגבי הבקשה שביקשת ממשרד התחבורה, אפשר לקחת שבועיים של שעון חורף, שבועיים של שעון קיץ, כי מדובר באותן הגדרות זמנים למשך שנה שלמה.

איתן כבל: אני רוצה לקבל כיוון.

איתן כבל: לא ביקשתי ממך שתבדוק ביום שישי אם הגיע זה, חזר זה.

איתן כבל: הנחת העבודה שלנו, וגם הנחת העבודה של החברים שהגישו את זה, שיש עלייה.

איתן כבל: אני רוצה לראות אם יש עלייה כדי לתחום אותה.

איתן כבל: זה לא מצריך לשבת קו קו.

יואב בן צור: החריגות היו בחברת "דן".

איתן כבל: עוד יותר קל, זאת חברה אחת.

נאוה בוקר: אני לא מבינה למה צריך להגיע למצב כזה.

נאוה בוקר: אני חושבת שצריכה להיות תחבורה ציבורית, בעיקר בנקודות מרכזיות.

נאוה בוקר: זה נושא שמשסע אותנו כבר כמה שנים.

נאוה בוקר: אני באה ממשפחה דתית.

נאוה בוקר: דווקא מהסיבה הזאת כואב לי לראות את כל העוינות ואת אי ההסכמה על היום הזה.

נאוה בוקר: אני חושבת שאפשר להגיע להסכמות, במיוחד בנושא הזה שהוא מאוד רגיש, כי המשוואה הזאת שנבנתה פה שנים שאומרת שראיית העולם של האחד לא יכולה להתקיים עם ראיית העולם של האחר היא הרסנית וכואבת.

נאוה בוקר: הטענה המרכזית שלכם אומרת שאם תהיה תחבורה ציבורית בשבת זה יגרום לחילול שבת המוני.

נאוה בוקר: כשאין תחבורה ציבורית, הכבישים מתמלאים במכוניות, יש פקקים.

איתן כבל: אוטובוס אחד יותר טוב - -

נאוה בוקר: אני חושבת שאפשר ורצוי למצוא נוסחאות שיאפשרו לעיריות ולמועצות האזוריות לקבוע איפה התחבורה הציבורית תעבור בשבת, הכל בתיאום עם האוכלוסייה הדתית ובלי לפגוע בציבור.

<יניב זעפרני: מישהו צריך להזיז את האוטובוסים האלה בשבת.

<יניב זעפרני: זה לא פייר להגיד לנו לעבוד בשבת.

איתן כבל: אני לא חושב שבזה שהיא אמרה היא כבר הפעילה וביקשה ממך להכין את רשימת העבודה.

<יניב זעפרני: זה מתחיל בזה.

איתן כבל: זה אפילו לא קרוב.

נאוה בוקר: אני הבעתי את דעתי.

רוברט אילטוב: יש גם לציבור זכויות, לא רק לנהגים.

נאוה בוקר: אני חושבת שהמצב הנוכחי לא רק פוגע בדת היהודית ומביא עלינו שנאה מיותרת, אלא פוגע גם באוכלוסיות חלשות שאין להן אפשרות להחזיק רכב.

נאוה בוקר: יש כאלה ששותים בשבת.

נאוה בוקר: הרבה יותר קל להם לחזור עם תחבורה ציבורית נקודתית.

נאוה בוקר: יש את אמנת גביזון- מדן, שמדברת על תחבורה ציבורית נקודתית במרכזי ערים, תוך כדי התחשבות מלאה בציבור הדתי.

איתן כבל: דרך אגב, יש במרכזי ערים פריפריאליות הסעה מסודרת של אוטובוסים בשבת.

איתן כבל: יש את זה ליד הבית שלי.

נאוה בוקר: אני מבינה לליבכם, אני מבינה את החששות ואת הכל, אבל הדרך לעשות זאת, לטעמי, היא לא באמצעות כפייה.

רוברט אילטוב: כבוד היושב ראש, תודה על הדיון.

רוברט אילטוב: אני רוצה להגיד לחבריי החרדים, הנושא של הסטטוס קוו נקבע בשנת 48.

רוברט אילטוב: בנושא הזה חייבים לדון לעומק.

רוברט אילטוב: אני חושב שאנחנו צריכים להגיע לשינוי הסטטוס קוו בהסכמים הקואליציוניים, כמו שעשו החרדים בקואליציה הזאת.

רוברט אילטוב: יש פה באמת מספר סוגיות.

רוברט אילטוב: אחת, סוגיית זכויות העובדים.

רוברט אילטוב: אני חושב שאפשר למצוא פתרון לזכויות העובדים.

רוברט אילטוב: יש עובדים שאינם יהודים ויכולים לעבוד.

רוברט אילטוב: דרך אגב, נהגי מוניות, שזאת תחבורה ציבורית לכל דבר, נוהגים גם בשבת.

רוברט אילטוב: לסוגיית זכויות העובדים ניתן למצוא פתרון.

רוברט אילטוב: יש מגזרים שונים של נהגים שעובדים גם בשבת.

רוברט אילטוב: כל אחד יחליט אם לעבוד או לא לעבוד.

רוברט אילטוב: את הפתרון ניתן למצוא.

רוברט אילטוב: המדינה השתנתה מאז 48, חייבים לחשוב על סוגית הסטטוס קוו לעומק.

רוברט אילטוב: אני לא בעד לעבור על החוקים.

רוברט אילטוב: צריך לעשות את השינויים המתאימים בחוק כדי שכל הציבורים ייהנו בשבת.

רוברט אילטוב: אחד נהנה כי הוא הולך להתפלל, אחד נהנה כי הוא הולך לבלות.

איתן כבל: כל אחד לפי אמונתו.

רוברט אילטוב: את כל סוגיית החיוניות אפשר לראות בצורה צרה, אפשר לראות בצורה רחבה.

רוברט אילטוב: אני חושב שלציבור הרחב יש את הזכויות, מגיע לו לקבל תחבורה ציבורית.

רוברט אילטוב: יש קבוצות גדולות מאוד בציבור שאינן יכולות להרשות לעצמן רכב.

רוברט אילטוב: יש אנשים שמקבלים קצבאות זקנה ופנסיה ואין להם דרך להגיע לילדים, לנכדים.

רוברט אילטוב: צריך למצוא את הפתרון.

רוברט אילטוב: גם זה חיוני.

רוברט אילטוב: השאלה איך אנחנו מסתכלים על סוגיית החיוניות של התחבורה הציבורית.

רוברט אילטוב: אני בעד לשמור על החוק, אבל אני גם רוצה לתת שירות לציבור.

<רועי לחמנוביץ': אולי התופעה שחבר הכנסת בן-צור תיאר היא חדשה בעולם התחבורה, אבל היא פחות חדשה בעולם המסחר.

<רועי לחמנוביץ': העובדה שיש עסקים שמכבדים את חוק שעות עבודה ומנוחה וסגורים בשבת, לא מונע מחלק מאותם בעלי עסקים לבקש מהעובדים להגיע בזמן שבת לעסק עצמו, להכין את המדפים, לסדר.

<רועי לחמנוביץ': כך נוצר מצב שאותה תופעה שחבר הכנסת בן צור תיאר בנוגע לנהגים, קורית גם בעולם המסחר.

<רועי לחמנוביץ': אני רוצה בצורה ממוקדת לתת נקודה אחת שצריך לתת עליה את הדגש ואת תשומת הלב.

<רועי לחמנוביץ': כל עוד הנהג לא לוקח את האוטובוס שלו מהבית ואיתו הוא יוצא לקו, המשמעות של הגעת נהג היא מעטפת של נושאים נוספים שנותנים את התמיכה כדי שקו האוטובוס יצא בזמן.

<רועי לחמנוביץ': זה יכול להיות מבחינה טכנית, זה יכול להיות מבחינת ניקיון האוטובוס, זה יכול להיות מבחינת המנהלה שמוודאת שהאוטובוסים חוזרים למקום וכו'.

<רועי לחמנוביץ': ההקפדה על יציאה לפני צאת שבת צריכה לקחת בחשבון את אותה מעטפת של אנשים.

<רועי לחמנוביץ': ההסדר צריך לכלול גם את הדבר הזה.

<רועי לחמנוביץ': אני לא יודע אם פר התייחסות לרשויות המקומיות, לדעת מי האנשים, איפה הם גרים כשהם באים לעבוד, אבל גם את הדבר הזה צריך לקחת בחשבון.

אורי מקלב: תודה רבה, אדוני היושב-ראש.

אורי מקלב: אני חושב שחלק מהדוברים הקודמים לא הבינו מה יוזם הדיון רצה.

אורי מקלב: הוא לא ביקש לפתוח את הדיון על הפעלת תחבורה ציבורית.

אורי מקלב: אדוני היושב-ראש, אתה הבנת מתחילת דבריך על מה מדובר.

אורי מקלב: המסמך לא מכוון לשאלה אם זה נכון, רצוי, צריך או אסור להפעיל תחבורה ציבורית בשבת.

אורי מקלב: דיברנו על אם אנחנו כוועדה יודעים לפקח על נהלים ותקנות.

אורי מקלב: אנחנו רוצים לראות אם עומדים בנהלים, לא עומדים, אם יש הרחבה והפעלה של קווים בשבת, מי מאשר אותם, איך מאשרים אותם, איזה פורום מאשר אותם.

איתן כבל: או שמדובר בבעיות נקודתיות.

אורי מקלב: התפרסמו פרסומים בעיתונות.

אורי מקלב: יש עיתונאי שחקר את העניין הזה.

אורי מקלב: מרכז המחקר של הכנסת מעביר נתונים אמיתיים על הרחבה בישובים שאינם יהודים ובישובים יהודיים.

אורי מקלב: האם שר התחבורה מודע לכך, האם שר התחבורה חתם על כך, האם כשמפקח מרחיב קווים מישהו מפקח איך הוא עושה את זה?

אורי מקלב: אלה דברים שאנחנו כוועדת כלכלה רוצים לדעת, בלי להיכנס לנושא אם נכון לעשות או לא נכון לעשות תחבורה ציבורית בשבת.

אורי מקלב: זה בכלל לא היה הנושא.

אורי מקלב: הדבר בו חבר הכנסת בן-צור התמקד זו לא רק הזליגה, אלא תופעה של קווים שמסיימים את ההפעלה שלהם לאחר כניסת שבת.

אורי מקלב: המשמעות של זה היא אי עמידה בנהלים ובתקנות.

אורי מקלב: אי אפשר להסתכל על זה כאחוז אחד מסך כל התחבורה הציבורית.

אורי מקלב: המשוואה לא נכונה.

אורי מקלב: אי אפשר להגיד ש-2 הרוגים הם רק פרומיל אחד ממדינת ישראל.

אורי מקלב: זה כמו שאני לא אקבל טיעון שיגיד שאם אלף אנשים חיכו לאוטובוס והוא איחר בשעה, זה בסך הכל עשירית אחוז מהנוסעים בתחבורה הציבורית.

אורי מקלב: זה לא המדד.

אורי מקלב: אי אפשר לקחת את המקרה של הזליגה, להגיד שהיא קטנה ביחס לסך כל הקווים.

אורי מקלב: יש כאן תופעה מתגברת והולכת בשנים האחרונות של קווים, במיוחד לאחר הפעלת שעון קיץ, שהמערכת לא מכינה את עצמה נכון בזמני היציאה שלהם.

אורי מקלב: שעון קיץ אלה זמנים ידועים מראש.

אורי מקלב: אנחנו מצפים שמערכת התחבורה הציבורית תדע להכין את עצמה לזמני היציאה של האוטובוסים.

אורי מקלב: לא דיברו על כניסת השעה, אלא לקחו מרווח זמן של חצי שעה כדי שתהיה אפשרות לחזור.

אורי מקלב: אנחנו מסתכלים על העניין, מעבר לעניין העקרוני של עמידה בנהלים, גם בהיבט של העובדים.

אורי מקלב: אנחנו פוגעים בזה לא רק בנהגים, אלא בכל תומכי הנהגים, אם זה סדרנים, אם זה מקבלי האוטובוסים או אלה שמנהלים את החניונים.

אורי מקלב: אנחנו פוגעים בתנאי העבודה שלהם, בזכויות שלהם וברגשות שלהם.

אורי מקלב: לדבר הזה יש משמעות מאוד גדולה.

אורי מקלב: יש קווים שבהם נוהגים אנשים שאינם יהודים.

אורי מקלב: אנשים מסורתיים, אנשים דתיים ואנשים חרדיים לא יוכלו לעבוד במקומות כאלה.

אורי מקלב: זה באופן מעשי פוגע בהם.

אורי מקלב: אם מדברים על העסקת חרדים, אז עד לא מזמן היו עשרות נהגים חרדים שעבדו ב"אגד".

אורי מקלב: אפילו אחד מהם לא נשאר.

<קריאה: למה?

אורי מקלב: תשאלי אותם למה.

<דרור גנון: זה לא קשור.

אורי מקלב: תשאלי אותם מה קרה.

אורי מקלב: הסיבות הן הסיבות האלו.

אורי מקלב: למה הם עזבו?

<דרור גנון: 280 נהגים חרדים נמצאים כרגע בהכשרה לתחבורה הציבורית שאנחנו עושים יחד איתכם.

יצחק וקנין: שמענו מהחברות שהנהגים רוצים לנוח בשבת.

יצחק וקנין: הוא יכול לקחת את הרכב הפרטי שלו ולנסוע, אבל הוא לא רוצה לעבוד בשבת.

יצחק וקנין: הוא רוצה יום מנוחה.

יצחק וקנין: מה אנחנו אומרים?

יצחק וקנין: שאנחנו נקבע לאחרים מה הם יעשו.

יצחק וקנין: ככה אנחנו פותחים עסקים, העסקים מכריחים את העובדים שלהם לעבוד בשבת, כאשר הם לא רוצים לעבוד בשבת.

יצחק וקנין: חבר'ה, כל העולם לקח יום אחד מנוחה.

יצחק וקנין: הקדוש ברוך הוא נתן לנו את יום השבת.

יצחק וקנין: יש כאלה שרוצים לבלות ביום השבת, יש כאלה שלא.

יצחק וקנין: צריך לכבד את הרצון של אותו חילוני שלא רוצה לעבוד בשבת.

יצחק וקנין: הדתי לא יעבוד בשבת בשום מחיר, אבל את אותו חילוני שלא רוצה לעבוד בשבת אתם מכריחים לעבוד בשבת.

<לורה ורטון: אנחנו מפעילים כבר כמה חודשים תחבורה שיתופית, תחבורה עבור חברי האגודה בירושלים.

<לורה ורטון: הכל לגמרי על פי חוק, כי מדובר באגודה פרטית ובנסיעות לחברים בלבד.

<קריאה: תחבורה ציבורית בשבת זה לא על פי חוק.

<לורה ורטון: תחבורה שיתופית, לא ציבורית.

<לורה ורטון: זה על פי חוק.

<לורה ורטון: יש לנו אישור ממשרד הכלכלה.

<לורה ורטון: מדובר באגודה לתחבורה שיתופית בירושלים.

<לורה ורטון: מדובר בתחבורה שמיועדת אך ורק לחברי האגודה.

<לורה ורטון: מדובר באגודה פרטית.

<לורה ורטון: רק חברי האגודה עולים ונוסעים.

<לורה ורטון: אנחנו מקפידים מאוד.

<לורה ורטון: יש לנו אישור ממשרד הכלכלה.

<לורה ורטון: הכל נבדק משפטית.

איתן כבל: כמה יש לכם בקבוצה?

<לורה ורטון: יש לנו יותר מ-1000 חברים בירושלים.

<לורה ורטון: אנחנו גדלים כל הזמן.

איתן כבל: הנסיעה היא רק בתוך העיר או שגם מחוץ לעיר?

<לורה ורטון: אנחנו מסיעים ממבשרת וגם ממעלה אדומים, אבל חוץ מזה כל הנסיעות הן בתוך ירושלים.

<לורה ורטון: אנחנו מאוד מקפידים שזה רק עבור החברים.

איתן כבל: איך אתם קובעים את המחיר?

<לורה ורטון: לפי עלויות.

<לורה ורטון: מכיוון שאין לנו סבסוד, אז זה 12 שקל לנסיעה.

<לורה ורטון: אנחנו רואים שיש ביקוש.

<לאה ורון: אתם פועלים רק בסופי שבוע ובחגים, או כל השבוע?

<לורה ורטון: רק בסופי שבוע.

<לורה ורטון: אנחנו פועלים כשאין תחבורה ציבורית.

<לורה ורטון: הרעיון הוא לענות על דרישות הציבור.

<לורה ורטון: אנחנו גדלים כל הזמן.

<לורה ורטון: אנחנו רואים שיש ביקוש.

<לורה ורטון: אם הבנתי נכון, 4.9% מהנסיעות חורגות משעות שבת המנוחה.

<לורה ורטון: אני חושבת שזה הישג אדיר למשרד התחבורה.

<לורה ורטון: אני בדרך כלל לא נוטה לשבח את משרד התחבורה, אבל אם כל משרד אחר היה מצליח לאכוף את החקיקה ואת הנהלים בכמעט ב-96%, כמעט ולא היה על מה לדבר.

<פינחס גרשון: אחת ממטרות הדיון היא לדעת אם האוטובוסים בנסיעתם ביום שישי גולשים לתחום השבת.

<פינחס גרשון: אחרי שעשינו בדיקה הופתענו לגלות.

<פינחס גרשון: תבינו, רבותיי, מתוך מאות נסיעות ש"אגד" עושה - נסיעות ארוכות, קצרות, בין עירוניות בין קריית שמונה עד אילת - מדובר ב-11 נסיעות בלבד שגלשו בדקות ספורות לתוך השבת.

<פינחס גרשון: זה לא בסדר, זה צריך להיבדק, אנחנו לא הולכים להגן על זה, אבל זה צל הרים כהרים.

<פינחס גרשון: זה כל הסיפור.

<אייל ממיה: אנחנו הגענו לכאן כדי לתת לכם את ההיבט של העובדים.

<אייל ממיה: אנחנו מדברים כאן בעיקר על סמיכות הזמנים שהעובדים נדרשים לעבוד בכניסה וביציאה של השבת.

<אייל ממיה: כאן הפגיעה שלהם מורגשת.

<אייל ממיה: אמנם ייתכן שהסטייה היא לא כל כך גדולה, כמו שחבריי הציגו לפניי, אבל גם כאשר הסטייה היא קטנה או בלתי מורגשת, העובדים עדיין נדרשים לעבוד בשבת.

דוד ביטן: זו לא בעיה רק של מישהו דתי.

<אייל ממיה: ממש לא.

<אייל ממיה: זה פוגע בכל ציבור הנהגים.

<יהונתן קריספין: הנתונים שהוצגו פה בפני הוועדה הם לא נכונים.

<יהונתן קריספין: גם הנתונים שהוגשו על ידי מרכז המחקר לא נכונים.

<יהונתן קריספין: מידי יום ראשון אני מקבל עשרות פניות של עובדים: יוני, הגעתי שעתיים אחרי שבת לבית.

איתן כבל: יש לך את זה מסודר?

<יהונתן קריספין: אני פותר את זה במידי.

<יהונתן קריספין: אני פונה למתכנן.

<יהונתן קריספין: אני יכול להביא את המיילים, את ההתכתבויות לוועדה.

איתן כבל: האם יש רשימה של עובדים שעולים לחדר שלך ביום ראשון, שכתוב בה: יעקב ומשה אמרו לי בתאריך זה וזה?

<יהונתן קריספין: כן.

איתן כבל: אני רוצה ממך דוח מפורט של אותה רשימת עובדים שהגיעו אחרי שבת.

<יהונתן קריספין: כולל נסיעות.

<רן בן דוד: ברכבת ישראל מונהג לוח זמנים.

<רן בן דוד: בתקופת שעון קיץ ושעון חורף מפחיתים שעתיים.

<רן בן דוד: אם שעון הקיץ יוצא באוקטובר, והשבת נכנסת בשעה 16:00, אתה תראה בלוח הזמנים שהרכבות מגיעות בשעה 15:50, 15:30.

<רן בן דוד: אם העובד גר בלוד או באזור תל אביב, והוא הניח את הרכבת באזור נתיבות, באר שבע או אופקים, העובד הזה יגיע הביתה אחרי כניסת שבת.

<רן בן דוד: אם אתה יכול לבדוק את זה במידי, אתה תראה את החריגה הזאת.

<רן בן דוד: מדובר בעשרות ומאות עובדים.

<רן בן דוד: אני לא אכנס לחילול שבת או לאי לחילול שבת, כי אני חושב שזכותו של אדם במדינה היא לא לעבוד בשבת.

<רן בן דוד: אף אחד מכם לא עבד באוטובוס או ברכבת.

<רן בן דוד: תבואו פעם אחת כדי לראות איך נוהגים ברכבת.

<רן בן דוד: כשתראו מה מידת השחיקה של העובדים האלה, תחליטו אם העובדים האלה יכולים בכלל לעבוד בשבת.

איתן כבל: זה דיון בחדר אחר.

איתן כבל: אני איתך.

איתן כבל: אנחנו רוצים להתמקד בנושא שלשמו התכנסנו.

איתן כבל: אני לא רוצה שנפספס.

<רן בן דוד: אני אשמח להעביר לכם נתונים.

<רן בן דוד: הרכבת מפעילה עשרות עובדים בשבת.

<רן בן דוד: היא גורמת לכולם לחלל שבת.

איתן כבל: אני מבקש ממך להכין את הטבלה.

<רן בן דוד: תקבל ממני טבלה מסודרת עם כל החריגות.

<אורי פז: כבודו אמר שהישובים הערבים לא גדלו אבל כמות הקווים שלהם גדלה.

<אורי פז: עידן יוסף כותב לי שקו 24 שמגיע מארם לנהריה, מיוני 2015 משרד התחבורה החליט שהוא ייכנס גם לשלומי.

<אורי פז: הוא משרת את האוכלוסייה היהודית על הדרך.

<אורי פז: מה שקורה זה שמשרד התחבורה לוקח את החריג לחוק.

<אורי פז: החוק עצמו, שזה הכלל, קובע איסור הפעלה.

<אורי פז: דרך החריג הוא מכניס את הישובים היהודיים.

<נועה נאמן: אני רוצה להגיד שכל נהג, עובד שחושב שהוא מופלה על רקע דת, מוזמן לפנות אלינו, אנחנו נבחן את המקרה לעומק.

<נועה נאמן: במידת הצורך נפנה למעסיק.

<יצחק קשקש: אני רוצה להתייחס לדברים שאמרה חברת הכנסת נאוה בוקר ואמר חבר הכנסת רוברט אילטוב.

<יצחק קשקש: נהגים לא רוצים לעבוד בשבת.

<יצחק קשקש: אנחנו חברים בפורום ועדים של כל התחבורה הציבורית בישראל.

<יצחק קשקש: הנהגים באופן חד משמעי לא רוצים לעבוד בשבת, הם רוצים לנוח בשבת.

<יצחק קשקש: הם לא רוצים אחוזים גבוהים של תשלום בשבת, הם רוצים לנוח בשבת, הם רוצים לראות את המשפחה, את הילדים.

<יצחק קשקש: כל השבוע אנחנו בקושי רואים.

<יצחק קשקש: גם ככה הנהגים עובדים 7 ימים בשבוע, שזה מעל ומעבר.

<יצחק קשקש: אני מבקש, בנוסף לעניין שהתכנסנו בו היום, שישקללו את זמן ההגעה של העובדים.

אורן אסף חזן: מבלי חלילה להתייחס לטענות של אף, בין אם זה נכון או לא נכון, אני רוצה להגיד את העמדה שלי שהיא בניגוד להרבה חברים שלי בסיעת הליכוד.

אורן אסף חזן: אני מזכיר לכולם, אני לא אדם חובש כיפה, אני לא שומר את כל התורה והמצוות, אבל לעיתים זה מרגיש כאילו בתוך השיח של מתן פתרונות לעובדים או מתן פתרונות להגעה לעבודה או מתן פתרונות הגעה למקומות בילוי ביום שבת, אנחנו מאבדים לאט לאט את הזיקה היהודית שלנו.

אורן אסף חזן: אני חושב שזה בחזקת להבעיר את האסם כדי להגניב החוצה את הסוסים.

אורן אסף חזן: אני חושב שהדבר הזה הוא לא נכון.

אורן אסף חזן: אני חושב שאנחנו עושים טעות חמורה שתהיה בכייה לדורות.

אורן אסף חזן: אני מתנגד לתחבורה ציבורית בשבת.

אורן אסף חזן: גם לאלה שמפעילים את התחבורה יש יום שבת, זו לא בושה להגיד את זה.

אורן אסף חזן: מעל כל זה, אם יש דבר אחד שמאחד את כולנו זה היותנו יהודים.

אורן אסף חזן: נכון, יש מיעוט של לא יהודים בישראל שצריך לתת לו מענה.

אורן אסף חזן: נכון, יש גם בעיה של אנשים שצריכים להגיע ולהתפרנס בשבת.

אורן אסף חזן: ועדת הכלכלה יכולה להתקין תקנות או לקדם בחקיקה שכמו שהיום קובעים שבתי עסק, מעסיקים צריכים לשלם דמי נסיעה ולמי שעובד בשבת לתת 150% או 250%, כך יגדילו את התמלוגים בגין ההסעות כדי שייקח מונית.

אורן אסף חזן: שתהיה את הבחירה החופשית למי שרוצה לעבוד בשבת, גם מהפן התחבורתי וגם מהפן התעסוקתי.

אורן אסף חזן: זאת דעתי.

אורן אסף חזן: אל לנו לאבד את עצמנו, כי אנחנו מתגלגלים במדרון שלא יהיה ממנו חזרה.

<פריד אברהם: תודה לך, אדוני היושב-ראש, אני צריך לברך את חבר הכנסת בן-צור, כי על פי דבריו והצעותיו התחבורה היחידה שנשארה בשבת לאותו ציבור שאין לו רכבים פרטיים זה מוניות, ומוניות השירות בפרט.

<פריד אברהם: מה קורה פה?

<פריד אברהם: מנסים כאן שהדבר הזה לא יהיה, שהוא לא יתקיים.

איתן כבל: נהגי המוניות אוהבים לנסוע בשבת.

<פריד אברהם: אנחנו רוצים להתפרנס.

<פריד אברהם: עזוב אם אוהבים או לא אוהבים.

<פריד אברהם: על פי הסטטוס קוו מותר לנו לנסוע.

<פריד אברהם: אם מותר לנו, אנחנו לא סובסידיה, אנחנו לא צריכים שכלולים ודברים נוספים.

<פריד אברהם: אדרבא, תהפכו את מוניות השירות כדי לתת מענה לאותם אנשים שאין להם.

איתן כבל: אני מודה לאדוני על שהעלה את הנושא, הנושא לגיטימי.

איתן כבל: אני מאוד מאוכזב מדבר אחד, מהתופעה שמתקיימת לאורך כל הדרך אל מול משרדי המשלה.

איתן כבל: צריך לענות על השאלות ששואלים.

איתן כבל: אני רוצה לדעת מה השעה.

איתן כבל: לא ביקשתי לדעת איפה קנו את השעון, מי קנה אותו, איך קנה אותו.

איתן כבל: למה אי אפשר לקבל תשובות?

איתן כבל: זה בהמשך לדיון שהתקיים אתמול בוועדה על האופניים החשמליים.

איתן כבל: זה אפילו לא לקבוע עמדה, אלא לנסות להתחיל לצאת לדרך.

איתן כבל: יש את הנושא הגדול של מה היא שבת, איך שבת, למה שבת.

איתן כבל: החלום שלי ששבת תהיה שבת.

איתן כבל: הרקע שלי הוא דתי, זה לא סוד, אבל אני לא בא רק מהמקום הזה, אני בא גם מהמקום הסוציאלי.

איתן כבל: הייתי עכשיו בווינה.

איתן כבל: ביום ראשון שלהם, חוץ מחנויות אוכל, תיירים, מוסדות תרבות ותחבורה ציבורית, אין כלום.

יואב בן צור: גם התחבורה הציבורית בהיקף קטן.

איתן כבל: מה אני מנסה לומר לכם?

איתן כבל: זה החלום.

איתן כבל: אנחנו לא שם.

איתן כבל: אני מקווה, לשיטתי, שבעזרת השם נמצא את המקום שבו יום ראשון - אני מאמין בזה, אני מאלה שחתומים על החוק – יהיה.

איתן כבל: זה חזון למועד.

איתן כבל: כל עוד לא מתקיים העניין הזה, יש שני עניינים שמונחים על סדר היום.

איתן כבל: זו הנקודה הראשונה שבעקבותיה הניח חבר הכנסת בן-צור את הדיון.

איתן כבל: הדיון הוא לא אם מותר לנסוע בשבת, אסור לנסוע בשבת, האם יש סטטוס קוו, אין סטטוס קוו, האם אתה מוציא זימון לעובדים על 150%.

איתן כבל: זה לא שם.

איתן כבל: בסך הכל ביקש חבר הכנסת בן- צור לדעת – זה במסגרת מה שהחוק קבע ומה שאנחנו מגדירים כסטטוס קוו - אם יש עלייה אמיתית ומשמעותית, האם היא מקרית, זאת אומרת שיכול ויקרה, או שהיא מכוונת.

איתן כבל: אני סך הכל שאלתי, לא אמרתי שזה מתקיים.

איתן כבל: אילו היינו מקבלים את הנתונים, היינו כנראה יודעים את התשובות.

איתן כבל: נקודה נוספת שהתגלתה כאן זה שיש פער בנתונים בין ההנהלה לעובדים.

איתן כבל: זה פער שלא מקובל עלי.

איתן כבל: יש כללי משחק בחוק.

איתן כבל: זה לא ממקום של דתי, לא דתי.

איתן כבל: אני אפילו לא במקום הזה.

איתן כבל: דרך אגב, גם מחייבים נהגי משאיות ואוטובוסים לנסוע שעות על גבי שעות בניגוד לתקנות התעבורה.

איתן כבל: אלה דברים שמתקיימים.

איתן כבל: האכיפה היא כמעט 0.

איתן כבל: כמעט אין ניידות על הכבישים.

איתן כבל: זה מתקיים.

איתן כבל: העובד חרד לפרנסתו.

איתן כבל: הוא מוצא את עצמו בנסיבות שלא מתקבלות על הדעת.

איתן כבל: הגדרתי את עמדתי לגבי השבת בצורה מאוד מאוד ברורה.

איתן כבל: הלוואי ונגיע לזה.

איתן כבל: יש מחלוקת.

איתן כבל: דרור, אני מבקש מכם את כל הנתונים לפי הפילוח שביקשתי.

איתן כבל: אתה תקבל את זה באופן רשמי מההנהלות.

איתן כבל: אני מבקש מוועדי העובדים שנמצאים כאן, גם של הרכבת, גם של "אפיקים", גם של חברות אחרות אם הן נמצאות כאן - -

יואב בן צור: אדוני היושב-ראש, אני רוצה לבקש שיהיה דיון חוזר.

איתן כבל: אני מבקש לקבל את כל החומר.

איתן כבל: כל החומר הזה יועבר אליכם.

איתן כבל: ברגע שכל החומר יגיע אליכם אנחנו נשב, ניתן את הנחיות העבודה.

איתן כבל: הכוונה היא להציג את המציאות, שנדע אותה, אחר כך כל אחד יתכוונן אליה על פי דעותיו, על פי אמונתו.

איתן כבל: על פי הנתונים שהציג חבר הכנסת בן- צור, והנתונים שהיה עליהם ויכוח והציג מכון המחקר - אני לא מחווה את דעתי אם אתם צודקים או לא צודקים, כי הבאתם את מה שקיבלתם - אני לא יודע לקבוע.

איתן כבל: אחרי שנקבל - עבודה תיעשה.

איתן כבל: אני אשב איתך כדי שנשקול אם נדרש דיון נוסף, או שיש כאן נתונים מספיקים כדי להביא אותם.

אורי מקלב: לקראת הפעלת שעון הקיץ בעוד חודש וחצי צריך שיהיו כבר זמני תחילת הפעלת הקווים.

איתן כבל: יש לנו את 2015.

איתן כבל: תלכו להכין את החומר.

איתן כבל: תודה רבה, הישיבה נעולה.